b'\n_START_ARTICLE_\nJack Hughes\n_START_SECTION_\nPelityyli\n_START_PARAGRAPH_\nHughesin suurimpina vahvuuksina on pidetty luistelua, liikett\xc3\xa4 ja pelinlukutaitoja. H\xc3\xa4n ei ole kuitenkaan kovin isokokoinen, eik\xc3\xa4 fyysinen. Yhdysvaltain alle 18-vuotiaiden maajoukkueen p\xc3\xa4\xc3\xa4valmentaja Seth Appert on luonnehtinut h\xc3\xa4nest\xc3\xa4 USA Today -lehdelle:_NEWLINE__NEWLINE_\xc2\xbbAsiat voivat muuttua viel\xc3\xa4 paljon ennen sit\xc3\xa4 (vuoden 2019 NHL:n varaustilaisuutta), mutta h\xc3\xa4n on erityinen pelaaja, koska h\xc3\xa4n on maailmanluokan luistelija. H\xc3\xa4nell\xc3\xa4 on mahtava pelisilm\xc3\xa4 sek\xc3\xa4 kyky rakentaa peli\xc3\xa4. Mutta asia, joka erottaa h\xc3\xa4net muista on se, ett\xc3\xa4 h\xc3\xa4nen sis\xc3\xa4inen halu ja p\xc3\xa4ivitt\xc3\xa4inen kilpailukyky ovat t\xc3\xa4ysin omaa luokkaansa.\xc2\xbb _NEWLINE_Hughesia on pienen kokonsa vuoksi verrattu mm. Patrick Kaneen, Mitch Marneriin ja Johnny Gaudreauun. Jatkoaika.com-verkkolehden toimittaja Juuso Kokkosen mukaan h\xc3\xa4nen liikehdint\xc3\xa4ns\xc3\xa4 kaukalossa ja kiekonk\xc3\xa4sittelyominaisuudet tuovat Hughesista helposti mieleen my\xc3\xb6s Auston Matthewsin ja Connor McDavidin.\n_START_SECTION_\nSeuraura\n_START_PARAGRAPH_\nHughes syntyi Yhdysvaltain Floridan Orlandossa, mutta vietti suurimman osan lapsuudestaan Kanadan Ontarion Torontossa, jonne h\xc3\xa4n muutti perheineen Hughesin is\xc3\xa4n Jimin siirrytty\xc3\xa4 valmentajaksi NHL-joukkue Toronto Maple Leafsin organisaatioon. Hughes vietti siell\xc3\xa4 my\xc3\xb6s suurimman osan juniorivuosistaan. H\xc3\xa4n siirtyi kaudeksi 2015\xe2\x80\x932016 Toronto Marlborosin junioreista Mississauga Rebelsiin. Hughes haki vain 14-vuotiaana poikkeuslupaa siirty\xc3\xa4 alaik\xc3\xa4isen\xc3\xa4 OHL-junioriliigaan kaudeksi 2016\xe2\x80\x932017. H\xc3\xa4nt\xc3\xa4 aiemmin luvan ovat saaneet vain viisi pelaajaa: John Tavares (2005), Aaron Ekblad (2011), Connor McDavid (2012), Sean Day (2013) ja Joe Veleno (2015). Hockey Canada kuitenkin hylk\xc3\xa4si Hughesin hakemuksen. H\xc3\xa4n siirtyi pelaamaan Marlborosiin, joiden AAA-joukkueen kapteenina Hughes toimi. H\xc3\xa4n teki Midget-sarjassa 80 runkosarjaottelussa jopa 159 tehopistett\xc3\xa4. Pudotuspeleiss\xc3\xa4 Hughes edusti OJHL-junioriliigan Georgetown Raidersia, jossa Hughes voitti kauden p\xc3\xa4\xc3\xa4tteeksi mestaruuden._NEWLINE_Mississauga Steelheads varasi Hughesin koko OHL:n varaustilaisuuden kahdeksantena pelaajana ja ensimm\xc3\xa4isen\xc3\xa4 yhdysvaltalaisena kes\xc3\xa4ll\xc3\xa4 2017. H\xc3\xa4n p\xc3\xa4\xc3\xa4tti siirty\xc3\xa4 kaudeksi 2017\xe2\x80\x932018 kuitenkin Yhdysvaltain maajoukkueen kehitysohjelman mukaan. Hughes nousi samalla kaudella alle 17-vuotiaiden maajoukkueen kapteeniksi. H\xc3\xa4n teki kehitysohjelmassa kauden aikana yhteens\xc3\xa4 tehot 40+76=116, joilla Hughes j\xc3\xa4i vain yhden tehopisteen p\xc3\xa4\xc3\xa4h\xc3\xa4n Auston Matthewsin tekem\xc3\xa4st\xc3\xa4 yhden kauden piste-enn\xc3\xa4tyksest\xc3\xa4 kaudella 2014\xe2\x80\x932015. USA Hockey palkitsi h\xc3\xa4net kauden p\xc3\xa4\xc3\xa4tteeksi kauden parhaana yhdysvaltalaisjuniorina Dave Tyler Junior Player of the Year Awardilla. Hughes pelasi kaudella 2018\xe2\x80\x932019 CCM/USA Hockey All-American Prospects Gamessa._NEWLINE_New Jersey Devils varasi Hughesin varsin odotetusti koko NHL:n varaustilaisuuden 2019 ykk\xc3\xb6svarauksena. Hein\xc3\xa4kuussa h\xc3\xa4n teki seuran kanssa kolmivuotisen tulokassopimuksen. Hughesin palkka NHL:n puolella on 925 000 dollaria. H\xc3\xa4nen sopimukseensa sis\xc3\xa4ltyi my\xc3\xb6s 92 500 dollarin allekirjoitusbonus._NEWLINE_Hughes sai ensimm\xc3\xa4isen NHL-tehopisteens\xc3\xa4 sy\xc3\xb6tt\xc3\xa4m\xc3\xa4ll\xc3\xa4 Miles Woodin maalin 17.10.2019 pelatussa ottelussa New York Rangersia vastaan.\n_START_SECTION_\nMuuta\n_START_PARAGRAPH_\nHughesin isoveli Quinton ja pikkuveli Luke pelaavat my\xc3\xb6s j\xc3\xa4\xc3\xa4kiekkoa. Heist\xc3\xa4 Quinton pelaa puolustajana NHL-seura Vancouver Canucksin organisaatiossa. Luke pelaa puolestaan puolustajana Yhdysvaltain maajoukkueen kehitysohjelmassa. Veljesten is\xc3\xa4 Jim Hughes pelasi omalla urallaan kaksi ottelua ammattilaisena, mutta h\xc3\xa4n on luonut uran valmentajana mm. apuvalmentajana NHL-tasolla sek\xc3\xa4 p\xc3\xa4\xc3\xa4valmentajana KHL:ss\xc3\xa4 ja AHL:ss\xc3\xa4. Nyky\xc3\xa4\xc3\xa4n Jim ty\xc3\xb6skentelee NHL-joukkue Toronto Maple Leafsin organisaatiossa pelaajatuotantopuolella. Veljesten \xc3\xa4iti Ellen Weinberg-Hughes oli aikanaan menestynyt yliopistourheilija niin lacrossessa, j\xc3\xa4\xc3\xa4kiekossa kuin jalkapallossakin. H\xc3\xa4n oli voittamassa j\xc3\xa4\xc3\xa4kiekossa naisten MM-hopeaa vuonna 1992. My\xc3\xb6s Jack Hughesin set\xc3\xa4 Marty sek\xc3\xa4 serkku Teddy Doherty ovat pelanneet j\xc3\xa4\xc3\xa4kiekkoa.'